Yevropa tiklanish va taraqqiyot banki ishtirokida “Namangan viloyatida suv taʼminoti va kanalizatsiya tizimlarini modernizatsiya qilish” loyihasini amalga oshirish chora-tadbirlari toʻgʻrisida
(resolution, 2024-08-20)

Namangan shahri aholisi va xoʻjalik yurituvchi subyektlarini sifatli ichimlik suv bilan taʼminlashni yanada yaxshilash, shuningdek, Yevropa tiklanish va taraqqiyot banki bilan hamkorlikni kengaytirish maqsadida Vazirlar Mahkamasi qaror qiladi: 1. Quyidagilar: a) Yevropa tiklanish va taraqqiyot banki (keyingi oʻrinlarda YETTB deb ataladi) bilan Oʻzbekiston Respublikasi oʻrtasida 2018-yil 8-oktabrda “Namangan viloyatida suv taʼminoti va kanalizatsiya tizimlarini modernizatsiya qilish” loyihasini (keyingi oʻrinlarda loyiha deb ataladi) amalga oshirish uchun 4 yillik imtiyozli davrni oʻz ichiga olgan 15 yil mobaynida qaytarish muddati bilan 60,0 mln AQSh dollari miqdorida qarz berish toʻgʻrisida qarz bitimi imzolanganligi; b) loyihaning umumiy qiymati 74,61 mln AQSh dollarini, shu jumladan: YETTB qarzi — 60,0 mln AQSh dollarini tashkil etishi; loyihani amalga oshirishda Oʻzbekiston Respublikasining hissasi — soliq va bojxona imtiyozlari berish, YETTB krediti boʻyicha foizlar va investitsiya davrida majburiyatlar boʻyicha vositachilik haqi toʻlash tarzida — 14,61 mln AQSh dollariga teng ekanligi; v) loyihani amalga oshirish davri 7 yilni (2019 — 2025-yillar) tashkil etishi maʼlumot uchun qabul qilinsin. 2. Quyidagilar: “Namangan viloyatida suv taʼminoti va kanalizatsiya tizimlarini modernizatsiya qilish” loyihasining texnik-iqtisodiy asoslanishining asosiy texnik-iqtisodiy parametrlari 1-ilovaga* muvofiq; “Namangan viloyatida suv taʼminoti va kanalizatsiya tizimlarini modernizatsiya qilish” loyihasi boʻyicha Yevropa tiklanish va taraqqiyot banki qarzini qaytarish va foizlarni toʻlashning prognoz jadvali 2-ilovaga* muvofiq; “Namangan viloyatida suv taʼminoti va kanalizatsiya tizimlarini modernizatsiya qilish” loyihasi boʻyicha Yevropa tiklanish va taraqqiyot bankining qarziga xizmat koʻrsatish xarajatlarini qoplash yuzasidan ulushlarni taqsimlash prognozi 3-ilovaga* muvofiq tasdiqlansin. 3. Belgilab qoʻyilsinki: “Oʻzsuvtaʼminot” aksiyadorlik jamiyati (keyingi oʻrinlarda “Oʻzsuvtaʼminot” AJ deb ataladi) loyiha amalga oshirilishi, YETTBning qarz mablagʻlaridan maqsadli va samarali foydalanish uchun masʼul boʻlgan ijro etuvchi agentlik hisoblanadi; qarz umumiy summasining 1 foizi miqdorida YETTB qarzining biryoʻla vositachilik haqini toʻlash YETTBning qarz mablagʻlari hisobiga amalga oshiriladi. 4. Oʻzbekiston Respublikasi moliya vaziriga YETTB qarzini Oʻzbekiston Respublikasi, “Oʻzsuvtaʼminot” AJ, “Namangan suv taʼminoti” MChJ va Namangan viloyati hokimligi oʻrtasida qayta kreditlash toʻgʻrisidagi bitimni imzolash vakolati berilsin. 5. Oʻzbekiston Respublikasi Adliya vazirligi Oʻzbekiston Respublikasi va YETTB oʻrtasidagi qarz bitimi hamda YETTB qarzini Oʻzbekiston Respublikasi va “Oʻzsuvtaʼminot” AJ, “Namangan suv taʼminoti” MChJ va Namangan viloyati hokimligi oʻrtasida qayta kreditlash toʻgʻrisidagi bitim boʻyicha belgilangan tartibda yuridik xulosa bersin. 6. Oʻzbekiston Respublikasi uy-joy kommunal xizmat koʻrsatish vaziri va Namangan viloyati hokimiga: loyihaning tasdiqlangan texnik-iqtisodiy asoslanishi asosiy texnik-iqtisodiy parametrlariga muvofiq loyiha oʻz vaqtida va sifatli amalga oshirilishini taʼminlaydigan tashkiliy-texnik tadbirlar amalga oshirilishi; YETTB qarzini qayta kreditlash toʻgʻrisidagi bitimga muvofiq YETTB qarzini qaytarish va u boʻyicha foizlarni toʻlash uchun zarur boʻlgan mablagʻlar “Namangan suv taʼminoti” MChJ tomonidan oʻz vaqtida jamlanib borilishini taʼminlash uchun shaxsiy javobgarlik yuklansin. 7. Namangan viloyati hokimligi: suv quvurlari inshootlari va tarmoqlarini qurish uchun zarur boʻlgan yer uchastkalari belgilangan tartibda ajratilishini taʼminlasin; 2020-yildan boshlab Namangan viloyati mahalliy budjeti parametrlarida YETTBning qarzi boʻyicha foizlarni toʻlashga, asosiy qarzni qaytarishga “Namangan suv taʼminoti” MChJning ushbu maqsadlarga yoʻnaltiriladigan oʻz mablagʻlariga qoʻshimcha ravishda mablagʻlarni nazarda tutsin. 8. Oʻzbekiston Respublikasi Investitsiyalar va tashqi savdo vazirligi, Moliya vazirligi loyiha 2020-yil va keyingi yillar uchun moʻljallangan Oʻzbekiston Respublikasi Investitsiya dasturlariga belgilangan tartibda kiritilishini taʼminlasin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov, Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M. Gʻaniyev va Oʻzbekiston Respublikasi uy-joy kommunal xizmat koʻrsatish vaziri M.X. Saliyev zimmasiga yuklansin.